b'\n_START_ARTICLE_\nCetinje\n_START_SECTION_\nZgodovina\n_START_PARAGRAPH_\nNekdanja prestolnica \xc4\x8crne gore, ki je nastala 1482 kot zadnje opori\xc5\xa1\xc4\x8de I. Crnojevi\xc4\x87a vladarja Zete je ohranila starodavno obele\xc5\xbeje , ki dopolnjuje privla\xc4\x8dnost, katero mesto dolguje ohranjenim kulturno-zgodovinskim spomenikom in naravnemu okolju. Med umikom pred osvajalnim pohodom tur\xc5\xa1ke vojske se je I. Crnojevi\xc4\x87 ustavil na majhnem kra\xc5\xa1kem polju sredi lov\xc4\x8denske pokrajine, ki se razprostira pod goro Lov\xc4\x87en in dal zgraditi dvor, dve leti kasneje pa \xc5\xa1e samostan, v katerem je nastanil sede\xc5\xbe zetske metropolije. Tako je doslej nepomembno naselje Cetinje postalo novo zgodovinsko sredi\xc5\xa1\xc4\x8de. Za\xc4\x8detek novega naselja je pomenil konec srednjeve\xc5\xa1ke zetske in za\xc4\x8detek nove \xc4\x8drnogorske zgodovine. Cetinje je postalo politi\xc4\x8dno in duhovno sredi\xc5\xa1\xc4\x8de zadnje svobodne balkanske dr\xc5\xbeave._NEWLINE_Med \xc5\xa1tevilnimi znamenitostmi preteklosti je vsekakor treba poudariti Cetinjski samostan, postavljen leta 1484, v katerem so 1493 v prvi tiskarni na Balkanu natisnili sloviti Cetinjski oktoih, prvo knjigo, tiskano v slovanskem jeziku. V samostanu je sedaj shranjena bogata zbirka knjig in rokopisov. Leta 1692 je skadarski pa\xc5\xa1a na uni\xc4\x8devalnem pohodu poru\xc5\xa1il naselje in samostan. Dvajset let pozneje so \xc4\x8dete bosanskega vezirja po hudih bojih prodrle do Cetinja in komaj obnovljeno naselje ponovno poru\xc5\xa1ile. \xc5\xa0ele v \xc4\x8dasu vladike Petra II. Petrovi\xc4\x87a Njego\xc5\xa1a se je mesto pri\xc4\x8delo na\xc4\x8drtno razvijati. Leta 1838 so postavili znamenito stavbo\xc2\xa0\xc2\xbbbiljarda\xc2\xab, v katero se je vladika Njego\xc5\xa1 preselil._NEWLINE_V \xc4\x8dasu vladavine kneza Nikolaja I. Petrovi\xc4\x87a Njego\xc5\xa1a, od 1860 pa do za\xc4\x8detka \xc4\x8drnogorsko-tur\xc5\xa1ke vojne, se je Cetinje razvilo in njegovo prebivalstvo je nara\xc5\xa1\xc4\x8dalo. Po Berlinskem kongresu, ki je \xc4\x8crni gori priznal suverenost, je nastalo dalj\xc5\xa1e obdobje miru, kar je omogo\xc4\x8dilo raz\xc5\xa1iritev glavnega mesta na urbanisti\xc4\x8dni zasnovi. Ta razvoj so za nekaj \xc4\x8dasa zaustavile balkanske in prva svetovna vojna. Po koncu vojne se je \xc4\x8crna gora vklju\xc4\x8dila v novo jugoslovansko dr\xc5\xbeavo in Cetinje je postalo administrativno sredi\xc5\xa1\xc4\x8de Zetske banovine._NEWLINE_Po kon\xc4\x8dani drugi svetovni vojni je postalo glavno mesto \xc4\x8crne gore Titograd (sedaj Podgorica), Cetinje pa je ostalo \xc4\x8drnogorsko kulturno sredi\xc5\xa1\xc4\x8de z ohranjenim starim mestnim jedrom in \xc5\xa1tevilnimi kulturnimi spomeniki, med katere vsekakor spada tudi Vla\xc5\xa1ka cerkev, ki izvira iz 1450, dana\xc5\xa1nji izgled pa je dobila 1864. Posebna vrednost tega kulturnega spomenika je cerkvena ograja sestavljena iz pu\xc5\xa1kinih cevi, zaplenjenih nasprotnikom v osvobodilnih vojnah 1858-1878.\n_START_SECTION_\nDruge znamenitosti\n_START_PARAGRAPH_\nNajbolj obiskovana znamenitost Cetinja je Njego\xc5\xa1ev mavzolej, to je v majhna iz marmorja zgrajena kapela vrh Lov\xc4\x87ena. Druga pomembna znamenitost pa je tudi Zetski dom, prvo gledali\xc5\xa1\xc4\x8de v \xc4\x8crni gori, ki je bil ob umiku avstrijske vojske 1918 iz Cetinja po\xc5\xbegan. Po obnovitvi je bil vse do 1960 hrbtenica gledali\xc5\xa1kega \xc5\xbeivljenja v \xc4\x8drni gori._NEWLINE_Po priznanju samostojnosti 1878 so \xc5\xa1tevilne evropske dr\xc5\xbeave v mestu odprla svoja diplomatska predstavni\xc5\xa1tva in na lepih lokacijah postavila reprezentan\xc4\x8dne zgradbe. Med te sodi tudi Vladin dom, dograjen 1910. Namenjen je bil dr\xc5\xbeavni administraciji. To je bila v tistem \xc4\x8dasu najrazko\xc5\xa1nej\xc5\xa1a zgradba v mestu, sedaj je predsedn\xc5\xa1ka pala\xc4\x8da.'